เครื่องดื่ม ผสมวิตามิน กำลังมาแรง
เราควรดื่มน้ำไม่ต่ำกว่า 8 แก้วต่อวัน เรื่องนี้ถือเป็นเรื่องพื้นฐานที่หลายคนพยายามทำให้ได้  แต่รู้ไหมว่า มุมมองของบริษัทผู้ผลิตเครื่องดื่มมันมากกว่านั้น  เพราะคำว่า 8 แก้วต่อวัน ถือเป็นข้อจำกัด และเป็นความท้าทายไปในตัว
11 มิ.ย. 2563

เครื่องดื่ม ผสมวิตามิน กำลังมาแรง /โดย ลงทุนแมน
เราควรดื่มน้ำไม่ต่ำกว่า 8 แก้วต่อวัน
เรื่องนี้ถือเป็นเรื่องพื้นฐานที่หลายคนพยายามทำให้ได้
แต่รู้ไหมว่า มุมมองของบริษัทผู้ผลิตเครื่องดื่มมันมากกว่านั้น
เพราะคำว่า 8 แก้วต่อวัน ถือเป็นข้อจำกัด และเป็นความท้าทายไปในตัว
ท้าทายที่ว่าบริษัทจะทำอย่างไร ให้แบรนด์สินค้าของพวกเขา
กลายเป็น หนึ่งในตัวเลือกของผู้บริโภค
โดยเฉพาะเครื่องดื่มบรรจุขวด ที่ถูกวางเรียงกันบนร้านสะดวกซื้อ หรือซูเปอร์มาร์เก็ต
ดังนั้นจะเห็นได้ว่าที่ผ่านมา
จะมีการแข่งขันที่เข้มข้นระหว่างผู้ผลิตเครื่องดื่ม ตั้งแต่แบรนด์น้ำเปล่า น้ำอัดลม ชา กาแฟ
แต่ถ้าถามว่าตอนนี้ เครื่องดื่มไหนที่กำลังเติบโตอย่างโดดเด่นที่สุด
คำตอบก็คือ เครื่องดื่มวิตามินซี
แล้วธุรกิจกลุ่มนี้มีมูลค่าขนาดไหน
แนวโน้มในอนาคตน่าจะเป็นอย่างไร?
ลงทุนแมนจะวิเคราะห์ให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
เครื่องดื่มวิตามินซี ถูกจัดอยู่ในกลุ่มเครื่องดื่มประเภทฟังก์ชันนัล ดริงก์
หรือ เครื่องดื่มที่เติมส่วนผสมอื่นๆ เพื่อให้เราได้รับประโยชน์เพิ่มเติม
ตัวอย่างอื่นของเครื่องดื่มในกลุ่มนี้ก็คือ เครื่องดื่มที่ผสม คอลลาเจน แอลคานีทีน กรดอะมิโน
ซึ่งที่ผ่านมาก็มีหลายบริษัทที่ลงมาทำธุรกิจกลุ่มนี้ ยกตัวอย่างเช่น
บี-อิ้ง จากสิงห์
อะมิโนโอเค จากโออิชิ
เปปทีน จากโอสถสภา
บิวติ ดริ้งค์ จากเซ็ปเป้
แมนซั่ม จากเครือกระทิงแดง
สำหรับปี 2562 ตลาดฟังก์ชันนัล ดริงก์ มีมูลค่ารวมกันประมาณ 8,000 ล้านบาท
ในขณะที่ปัจจุบันเครื่องดื่มวิตามินซี ถือเป็นกลุ่มที่มีอัตราการเติบโตสูงที่สุดในกลุ่มนี้
แล้วเครื่องดื่มวิตามินซี เติบโตดีขนาดไหน?
หากเราอ้างอิงรายได้ช่วง 4 เดือนแรก
ปี 2562 ตลาดฟังก์ชันนัล ดริงก์ มีมูลค่า 2,718 ล้านบาท 
ปี 2563 ตลาดฟังก์ชันนัล ดริงก์ มีมูลค่า 2,993 ล้านบาท
ตลาดฟังก์ชันนัล ดริงก์ เติบโต 10%
ปี 2562 ตลาดเครื่องดื่มวิตามินซี มีมูลค่า 933 ล้านบาท
ปี 2563 ตลาดเครื่องดื่มวิตามินซี มีมูลค่า 1,375 ล้านบาท
ตลาดเครื่องดื่มวิตามินซี เติบโต 47%
และอีกความหมายหนึ่งก็คือ
เครื่องดื่มอื่นๆ ในกลุ่มฟังก์ชันนัล ดริงก์ มีรายได้ลดลง 
แต่เครื่องดื่มวิตามินซี กลับโตระเบิด
จนล่าสุดครองส่วนแบ่งจากฟังก์ชันนัล ดริงก์ ไปแล้วกว่า 40%
แล้วถ้าเรามาดูเฉพาะส่วนแบ่งรายได้ผู้ผลิตเครื่องดื่มวิตามินซี 
จะเป็นของแบรนด์อะไรบ้าง?
C-vitt ของโอสถสภา 70.7%
Double C ของหนองคายเพาเวอร์ดริ๊งก์ 19.0%
Vit A Day ของเจนเนอรัล เบฟเวอร์เรจ 7.8%
Woody C+ Lock ของคาราบาวกรุ๊ป 1.5%
และอื่นๆ อีก 1.0%
จะเห็นได้ว่าตลาดนี้จริงๆ แล้วมีผู้เล่นระดับบิ๊กเนมอย่าง โอสถสภา ที่ทำธุรกิจมาก่อน
และตลาดที่หอมหวานนี้ก็คงไปเตะจมูก คาราบาวกรุ๊ป ที่ไปจับมือกับคุณวู้ดดี้
สร้างแบรนด์เครื่องดื่ม วิตามินซี Woody C+ Lock เมื่อไม่กี่เดือนที่ผ่านมา..
แล้วทำไมเครื่องดื่ม วิตามินซี ถึงกลายเป็นเครื่องดื่มที่กำลังเติบโต?
เรื่องนี้ก็อาจเป็นเพราะความคุ้นเคยของเรา กับ วิตามินซี ที่มีมาตั้งแต่เด็ก
เวลาไปหาหมอ คุณหมอบางท่านก็มักจะแจกวิตามินซี
เวลาเราเรียนในห้องเรียน เราก็รับรู้มาตลอดว่าวิตามินซี ดีต่อร่างกาย
เมื่อรวมกับเทรนด์การรักษาสุขภาพที่กำลังเติบโต 
สิ่งเหล่านี้อาจทำให้เครื่องดื่มวิตามินซี เข้าถึงเราได้ง่ายกว่า
เมื่อเทียบกับแบรนด์อื่นที่ตั้งชื่อมาจากสารที่เป็นประโยชน์ต่อร่างกายเหมือนกัน เช่น เปปทีน หรือ อะมิโน
ที่น่าสนใจ นอกเหนือจากเครื่องดื่มวิตามินซี ขวดเล็กๆ แล้ว
ตอนนี้ เราก็เริ่มได้เห็น “น้ำดื่ม” ขนาดประมาณครึ่งลิตร
ที่เพิ่มส่วนผสมวิตามินเข้าไป เช่น ยันฮี วิตามิน วอเตอร์ 
และน้ำดื่มวิตามินบี วิตามินซี ของ Vit A Day
เรื่องนี้ก็ถือเป็นความเคลื่อนไหวที่น่าสนใจ
น่าสนใจแรกก็คือ ด้วยปริมาตรครึ่งลิตร 
รสชาติไม่แตกต่างจากน้ำเปล่า
สามารถแก้กระหาย และทดแทนการดื่มน้ำเปล่าได้
เท่ากับว่าน้ำดื่มวิตามินซี มีโอกาสที่จะเข้ามาแย่งส่วนแบ่งตลาดน้ำดื่มบรรจุขวดได้เช่นกัน
ซึ่งตลาดน้ำดื่มปีที่ผ่านมามีมูลค่าสูงถึง 45,300 ล้านบาท 
ใหญ่กว่ามูลค่าฟังก์ชันนัล ดริงก์ ถึง 8 เท่า
จากเหตุผลทั้งหมดนี้ก็อาจส่งผลให้ผู้เล่นรายใหญ่ในตลาดน้ำดื่มบรรจุขวดให้ความสนใจ 
และหันเข้าหาธุรกิจน้ำดื่มผสมวิตามินในอนาคต
เพราะการผสมวิตามินเข้าไปมีต้นทุนเพิ่มไม่มาก เมื่อเทียบกับราคาขายที่เพิ่มขึ้นได้ถึงเท่าตัว..
สำหรับแบรนด์ผู้เล่นรายใหญ่ในตลาดน้ำดื่มเรียงจากใหญ่ไปเล็กก็คือ
สิงห์ คริสตัล เนสท์เล่ น้ำทิพย์
นี่ยังไม่นับรวมน้ำแร่อย่าง มิเนเร่ เพอร์ร่า ออรา มองต์เฟลอ ที่มีโอกาสเข้ามาเล่นในตลาดนี้ได้เช่นกัน
ซึ่งในเวลานี้ก็เชื่อได้ว่าทุกเจ้าก็คงต่างศึกษาว่าจะเติม “วิตามิน” เข้าไปในน้ำของตนเอง เพื่องอกเป็นแบรนด์ใหม่ได้อย่างไร “ให้เร็วที่สุด”
เพราะใครที่ทำช้า ก็คงต้องพลาดโอกาสที่เกิดขึ้นไม่บ่อยครั้งในรอบหลายปี
แต่สิ่งที่ยังเป็นเรื่องน่าสงสัยก็คือ 
เทรนด์เครื่องดื่มผสมวิตามินที่เกิดขึ้น
จะเป็นเรื่อง “ชั่วคราว” หรือ “ถาวร”
แต่สิ่งที่จะเกิดขึ้นโดยไม่ต้องสงสัยก็คือ
ตลาดที่ร้อนแรง จะดึงดูดผู้เล่นมากมาย เข้ามาแข่งขัน นับต่อจากนี้..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -